Nu există nicio asemănare între DNA și Securitatea anilor 50, așa cum susțin unii politicieni, spune fostul ministru Theodor Paleologu. El amintește de tatăl său, scriitorul Alexandru Paleologu, care a fost anchetat de comuniști în anii 50.

„Se spune adesea că DNA este o instituție teroristă, ca în anii 50. Domnii Tăriceanu, Dragnea, Ponta au tot spus că DNA e ca securitatea anilor 50. Tatăl meu a fost anchetat de Securitate în anii 50 și vă pot asigura că nu este absolut niciun fel de asemănare și că această asemănare este o minciună nerușinată din partea celor care fac asemenea comparații între DNA și Securitatea anilor 50”, a spus Theodor Paleologu.

El a fost chemat astăzi la DNA ca martor, într-un dosar privind finanțarea campaniei electorale din 2012, în cazul Elenei Udrea.

„Eu mă bucur să ancheteze mai multe dosare. Eu am fost puțin decepționat că nu am putut oferi informații relevante, în schimb sunt alte dosare în care abia aștept să fiu martor”, a adăugat Paleologu.

Întrebat dacă intenționează să facă denunțuri, fostul ministru a răspuns: „Nu e genul meu, DNA e competent sigur”.